KIRJALLINEN KYSYMYS E-2193/03

esittäjä(t): Glenys Kinnock (PSE) komissiolle

(2. heinäkuuta 2003)

Aihe: Britannian terästeollisuuden tulevaisuus

Onko komissio tietoinen Corus UK Ltd:n esittämistä väitteistä, jotka koskevat teräksen tuotantokapasiteetin viimeaikaisia supistuksia muissa EU-maissa? Yrityksen mukaan tuotantomäärät ovat käytännössä laskeneet hyvin vähän, koska suuri osa kapasiteetista on ollut huomattavassa vajaakäytössä. Valtiot ovat tukeneet avokätisesti muutoksia, joihin on monissa tapauksissa liitetty lisäinvestointeja jäljelle jääneisiin laitoksiin. Eikö tämä ole valtiontukiin sovellettavien sääntöjen vastaista?

Millä tavoin komissio aikoo edistää terästeollisuuden järkeistämistä uusissa jäsenvaltioissa? Onko komissio samaa mieltä siitä, ettei rakenneuudistuksia ole toteutettu uusissa teräksentuottajajäsenvaltioissa tarpeeksi nopeasti? Corus UK:n mielestä rakenneuudistukset, jotka toteutuvat ennen vuotta 2007, ovat liian vähäisiä ja tapahtuvat liian myöhään.

Erkki Liikasen komission puolesta antama vastaus

(6. elokuuta 2003)

Komissio ei ole tietoinen arvoisan parlamentin jäsenen mainitsemista Corus UK Ltd:n esittämistä väitteistä. Komissio haluaa kuitenkin korostaa, että 1980-luvun alun ja 1990-luvun puolivälin välisenä aikana teräksen tuotantokapasiteetti on supistunut 60 miljoonalla tonnilla. Se, että tuotanto on vakaasti pysynyt noin 160 miljoonassa tonnissa, on osoitus tuottavuuden parantumisesta, joka puolestaan perustuu jatkuviin investointeihin ja tekniseen kehitykseen. Kaikki tällaiset investoinnit on toteutettu erityisen valtiontukijärjestelmän puitteissa, jossa hyväksyttävää tukea rajoitetaan selvästi määritellyin edellytyksin, joita valvotaan tiukasti. Komissio on jäsenvaltioiden yksimielisen päätöksen johdosta myöntänyt tässä prosessissa kansallisille viranomaisille oikeuden antaa rakenneuudistustukea tiukoin edellytyksin. Myönnetyn tuen seuraamiseksi perustettiin tiukka valvontajärjestelmä. Komissio ja neuvosto katsoivat kyseisenä ajankohtana, ettei muita vastaavia päätöksiä tehdä yhteisön teräsalan yritysten pelastamiseksi tai niiden rakenneuudistusten tukemiseksi.

Yhdistynyt kuningaskunta osallistui toimintaan muiden jäsenvaltioiden tavoin. Vuoden 1995 jälkeen ei ole ollut käynnissä uusia julkisin varoin tuettuja rakenneuudistusohjelmia, ja yritysten on tehtävä strategiset päätöksensä täysin itsenäisesti. Teräsalan yritysten toiminta markkinoilla on perustunut siihen olettamukseen, ettei rakenneuudistuksia enää tueta. Komissio katsoi, että jos toimintatapaa tulevaisuudessa muutettaisiin, ei voitaisi varmistaa sitä, että teräsyhtiöt pyrkisivät vastaisuudessakin vähentämään kustannuksiaan ja parantamaan kilpailukykyänsä. Tämä puolestaan vaarantaisi jo toteutetun valtavan työn. Tämän vuoksi komissio päätti(1) 19. maaliskuuta 2002, että vaikeuksissa olevien teräsyhtiöiden pelastamis- ja rakenneuudistustuen kieltoa jatketaan senkin jälkeen, kun EHTY:n perustamissopimuksen voimassaoloaika päättyy 23 päivänä heinäkuuta 2002.

Komissio päätti(2) myös, että alueellisten investointitukien kieltoa jatketaan EHTY:n perustamissopimuksen voimassaoloajan päätyttyä.

Uusien jäsenvaltioiden terästeollisuuden rakenneuudistus on saatava päätökseen. Kaikki osapuolet totesivat tämän liittymisneuvottelujen aikana. Neuvottelujen tuloksena siirtymäajanjaksoista sovittiin Tekin tasavallan ja Puolan kanssa vuoden 2006 loppuun saakka, jotta kyseiset valtiot voivat saattaa päätökseen terästeollisuutensa rakenneuudistuksen ja tehdä edelleen valtion omistuksessa olevista yrityksistään yksityisiä sijoittajia houkuttelevampia.

Komissio on itse asiassa osallistunut uusien jäsenvaltioiden rakenneuudistussuunnitelmien arviointiin ja aikoo osallistua siihen tulevaisuudessakin. Sen osallistuminen on mahdollistanut tiukkojen edellytysten asettamisen yrityksille myönnettävien rakenneuudistustuen enimmäismäärille sekä kannattamattomien ja vanhentuneiden laitosten sulkemisen. Uudet jäsenvaltiot ovat sitoutuneet noudattamaan edellytyksiä, jotka mainitaan myös liittymissopimuksessa.

Terästeollisuutensa vuonna 2000 yksityistäneen Slovakian kanssa on sovittu väliaikaisesta järjestelystä, jonka aikana edunsaajayritys voi hyödyntää verohelpotusjärjestelmää työpaikkojen säilyttämiseksi. Tämän vuonna 2008 päättyvän ajanjakson aikana Slovakia on sitoutunut noudattamaan tuotannon ja laajentuneen unionin markkinoille suuntautuvan terästuotteiden myynnin enimmäismääriä.

Liittymissopimuksessa määrätään yksityiskohtaisista seurantaedellytyksistä, ja komissio laatii säännöllisiä raportteja edistymisestä alalla.

(1) Komission tiedonanto pelastamis- ja rakenneuudistustuesta sekä sulkemistuesta terästeollisuudelle, EYVL C 70, 19.3.2002.

(2) Komission tiedonanto monialaisista puitteista alueelliselle tuelle suurille investointihankkeille, EYVL C 70, 19.3.2002.